Niksologi Anssi Orrenmaa on käynyt uransa aikana läpi tuhansia ja tuhansia niksejä.

Suomen tunnetuin niksologi, 16 vuotta Niksi-Pirkka -palstaa toimittanut Anssi Orrenmaa on käynyt läpi kymmeniä tuhansia lukijoiden lähettämiä niksejä ja saanut osasta myös palautetta.

Hän kertoo Ilta-Sanomille, että palaute on niksien määrään nähden varsin vähäistä, mutta muutama tapaus on painunut mieleen.

10–20 vuotta sitten Orrenmaa sai erikoisen reklamaation: Hyttysten nitistämiseen ehdotettu tehokas konsti suretti eläinrakasta ihmistä niin paljon, että hän uhkasi tehdä niksologista eläinsuojeluilmoituksen hyttysten tappamiseen yllyttämisestä.

Katso yllä olevalta ISTV:n videosta, miten eräs toinen hyttysansa toimi tavallisena kesäpäivänä varjoisassa ja kosteassa paikassa. Videossa esitellään myös, miten ansa rakennetaan.

– Hän oli sitä mieltä, että konstihan on eläinsuojelulain vastainen. Pahoittelin sopuisasti ja totesin, ettei tämä kuitenkaan taida lakia rikkoa, eikä oikeuteen mennä.

Lisäuhkauksia ei tämän jälkeen tullut, eikä niksologia koskaan viety raastupaan.

Lennokkaat suomalaisniksit

Orrenmaa ei enää muista minkälaisesta niksistä tarkkaan ottaen oli kyse, eikä asia selviä hänen arkistoistaankaan.

– En pystynyt jäljittämään tätä millään hakusanoilla. Hakusanat ötökkä, hyttynen ja hyönteinen eivät tuottaneet tulosta. Mikään paristakymmenestä tuloksesta ei sopinut kuvaan, hän sanoo.

Ilta-Sanomat kertoi vastikään Niksi-Pirkan opeilla rakennetusta Suomen oudoimmasta hyttysansasta, jossa yhdistyvät pöytätuuletin ja sukkahousut. Niksi ei Orrenmaan mukaan ollut se, joka aiheutti oikeustoimilla uhkaamisen.

Siihen ei myöskään liittynyt sukkahousujen luova käyttö.

– Tämä mainittu ansa se ei ole, koska tuossa ei tapeta hyttysiä. Niksi-Pirkasta tuo on kuitenkin peräisin, hän myhäilee.

Niksologin mukaan suomalaisissa nikseissä on tiettyä lennokkuutta ja irrottelevuutta, varsinkin kun verrataan yhdysvaltalaisiin.

– Olen käynyt Yhdysvalloissa, Los Angelesissa haastattelemassa maailman johtavaa niksinaista. Paikallinen kuluttajansuojalainsäädäntö tekee sen, että he ovat aivan erityisen varovaisia nikseissään, Orrenmaa sanoo.

Esimerkiksi Niksi-Pirkan GMS-petanque ja muut kesäniksit voisivat olla yhdysvalloissa ennenkuulumattomia.

– On ollut yksi tai kaksi kertaa, jolloin meillä on seuraavassa numerossa julkaistu niksistä varoituksen sana. Terveyteen, palovaaroihin ja sähköön liittyvien niksien kanssa tulee olla erityisen varovainen, hän lisää.

Onko sinulla lyömätön niksi hyttysten torjuntaan? Kerro kommenttikentässä!